Odotettavissa oleva elinikä on pidentynyt maailmassa 35 vuodessa 61,7 vuodesta 71,8 vuoteen eli 2,9 vuotta vuosikymmenessä. Luku kertoo huikeasta elinolojen parantumisesta lähes kaikkialla maailmassa.

Kun elinajanodotteen kasvu alkoi rikkaimmissa maissa 1800-luvun puolivälin jälkeen, se oli parhaimmillaan samaa luokkaa. Nyt lähes kaikki maat ovat päässeet kehitykseen mukaan.

Poikkeuksiakin on. Esimerkiksi Syyriassa miesten odotettavissa oleva elinikä lyheni yli 11 vuodella vuosien 2005 ja 2015 välillä 62,6 vuoteen.

Washingtonin yliopisto toteutti yhteistyössä laajan tutkijaverkoston kanssa maailmanlaajuisen tutkimuksen eri tautien aiheuttamasta kuolleisuudesta ja menetetyistä elinvuosista.

Global Burden of Diseases, Injuries and Risk Factors 2015 -tutkimuksesta julkaistiin kuuden artikkelin sarja arvostetussa Lancet-tiedelehdessä.

Suomessa miesten elinajanodote nousi 1990–2015 samaa tahtia maailman keskiarvon kanssa 71 vuodesta 78 vuoteen. Naiset ovat jo lähempänä ihmisen eliniän potentiaalia, mikä voi osin selittää, miksi miesten ja naisten ero hieman kaventui. Naisten elinajanodote kasvoi samassa ajassa vain viidellä vuodella 79 vuodesta 83,9 vuoteen.

Maailmalla eniten menetettyjä elinvuosia aiheuttivat sydänlihaksen hapenpuutteesta johtuvat eli iskeemiset sydänsairaudet, aivoverenkierron häiriöt ja alempien hengitysteiden sairaudet.

Suomessa iskeemiset sydänsairaudet olivat myös ykkösenä, mutta Alzheimerin tauti oli noussut kymmenessä vuodessa kakkoseksi jättäen aivoverenkierron häiriöt kolmannelle sijalle.

Neljäntenä oli edelleen keuhkosyöpä. Tupakointi on vähentynyt varsinkin nuorissa ikäluokissa, mutta se ei vielä näy positiivisesti kuolleisuustilastoissa.

Seuraavina syövistä tulivat paksu- ja peräsuolen syövät sekä haimasyöpä. Ne ohittivat laskuun saadut itsemurhat.

Kun tarkastellaan niin sanottuja ennenaikaisia kuolemia eli niitä jotka vähentävät eniten elinvuosia, ovat kärjessä suunnilleen samat tappajat.

Tälle listalle pääsee kärkeen myös alkoholin väärinkäyttö. Sen aiheuttamat kuolemat olivat kuitenkin merkittävässä laskussa ajanjaksolla 2005–2015.

Terveitä elinvuosia vähentävien listan kärkipäähän kuuluvat maailmalla alaselkä- ja niskakivut, aistielinsairaudet, depressio, raudanpuutteen aiheuttama anemia, ihosairaudet ja diabetes.

Suomessa merkittävän tautitaakkaan tuovat myös kaatumiset ja migreeni. Suhteellisesti eniten osuuttaan oli kasvattanut Suomessa diabetes.

Eniten kuolemia ja sairauksien kanssa elettyjä elinvuosia aiheuttavien riskitekijöiden kärkikolmikko Suomessa oli vanha tuttu: kohonnut verenpaine, ravitsemukseen liittyvät riskitekijät sekä alkoholi.